Royals glimlag, ondanks nederlaagDie Paarl Royals se Jos Buttler en Bjorn Fortuin. Foto: Twitter via Paarl Royals. Die Paarl Royals het weliswaar gister met 59 lopies teen die Pretoria Capitals op SuperSportpark vasgeval, maar hulle het net genoeg gedoen om vir die uitspeelwedstryde van die SA20-toernooi te kwalifiseer. Nadat die Pretorianers 226/5 in hul toegelate 20 boulbeurte opgestapel het – danksy Kusal Mendis en Colin Ingram se blitsbeurte – moes die Royals minstens 163 lopies aanteken om bó Durban’s Super Giants op die punteleer te eindig. Jos Buttler het die bal aan die rol gesit met sy beurt van 70 lopies vanaf 45 aflewerings, maar hy het sy paaltjie in die 19de boulbeurt van die wedstryd verloor. Die Royals het toe 153 lopies op die telbord gehad, en met agt paaltjies plat het die kwalifiseer-teiken taamlik ver weg gelyk. Maar vier bylopies in die laaste boulbeurt van die wedstryd het die uitspeelwedstryd-wa deur die drif vir die Royals getrek en hulle speel vandag weer teen die einste Capitals in die eerste halfeindstryd van die mik-en-moker-toernooi. “Ons wou die wedstryd wen, maar ons was gou in die moeilikheid en moes dus noodgedwonge dinge heroorweg. Ons het glad nie op alle suiers gevuur nie, maar ons het vir die uitspeelwedstryde gekwalifiseer,” het David Miller, Royals-kaptein, gesê. En aan die einde van die dag is dit eintlik al wat saakmaak. Pretoria Capitals 226/5 in 20 boulbeurte: Kusal Mendis 80, Colin Ingram 41 en Lungi Ngidi 2/39. Paarl Royals 167/9 in 20 boulbeurte: Jos Buttler 70, Eoin Morgan 24 en James Neesham 3/28. Woensdag om 17:30: Pretoria Capitals teen Paarl Royals Donderdag om 17:30: Joburg Super Kings teen Sunrisers Eastern Cape Paarl Royals secured their semi-final spot after a nail-biter of a cricket match against Pretoria Capitals. Here are the #Betway #SA20 standings.@Betway_India pic.twitter.com/mr6qgVlnFy — Betway SA20 (@SA20_League) February 7, 2023